Eleki Krónika – 2006. március

Gráf József: „Az élelmiszer-ipari szemét kiszorítása az országból nagyon fontos feladatunk.” 
Gráf József földművelésügyi és vidékfejlesztési miniszter volt Dr.Perjési Klára képviselőjelölt
vendége Eleken az MSZP agrárfórumán. Még három-négy évig kell együtt futnunk a régebbi uniós tagok gazdáival úgy, hogy rajtuk nincs kövekkel telerakott hátizsák — mondta el „érzékletesen „ a közeljövő várható nehézségeit a miniszter. Munkám megkezdésekor a legfontosabbak közé tartozott, hogy sikerüljön a közös hangot megtalálni a gazdálkodókkal, és előre tudjunk lépni a támogatások kifizetésében értékelte eddigi munkáját  a miniszter.  Az ágazat egészében és szerkezetében is számíthatunk változásokra, a jelenlegi 60—40 százalékos növénytermesztés—állattenyésztés arányt Gráf József szeretné megfordítani. Az ágazati eredmények folyamatosan javulnak, jó az irány, de az igazi fejlődéshez további előrelépésekre van szükség. Hála a gazdatársadalom összefogásának, például a nyolcmillió tonnányi, raktárban álló gabona sem okozott tavaly problémát, hiszen a tizenhatmillió tonnás új termés sem állított így minket megoldhatatlan helyzet elé. A fórumon felszólalók kérdésére válaszolva Gráf József kifejtette, hogy kezdettől fogva kiemelten járt el a magyar élelmiszer-biztonság ügyében, a hazai fogyasztókat és termelőket védve.  Az élelmiszer-ipari szemét kiszorítása az országból nagyon fontos feladatunk. Így küldtük vissza a cseheknek és a szlovákoknak a tejet, törtünk össze másfél millió tojást. Zártunk be már akár  két hétre is egy áruházláncot  azért, mert komoly gondokat fedeztek fel az ellenőrök. A miniszter kifejtette, a génmódosító technológiák alkalmazása Magyarország a legerősebben tiltott technológia az egész Unió területén, mert nem egyértelmű még, hogy ezek milyen hatással vannak az emberi szervezetre.  Az egyik felszólaló kifogásolta, a tejtermelők egyre nehezebb helyzetét, mind nehezebbé válik az értékesítés, mivel Debrecenbe kell szállítani a tejet. Gráf József elmondta válaszában,hogy az EU-ban  20-án  hagyják jóvá a tej literenkénti támogatásának kétszeresére emelését. Dr Perjés Klára képviselőjelölt szűkebb környezetünk , a kistérség kitörési pontjait mutatta be .Külön kiemelte a túrizmus , -a bio- termelés lehetőségeit, valamint kitért a térség legnagyobb gazdasági egységének a Gyulai Húskombinát jelenlegi helyzetére. 
arlan

Hetvenmilliós beruházás városunkban
Városunkban 2003-ig egy elavult konyha és étkezde adott  helyet a közétkeztetésnek. Még abban az évben elkészült az ezer adagos, korszerű konyha, tegnap pedig átadták a teljesen új, százötven fős étkezdét. Az új konyha elkészülte után az jelentette a legnagyobb gondot , hogy a régi étterem mintegy egy kilométerre volt a konyhától , így  jelentős költségtöbbletet okozott az önkormányzat számára. Ma már az egy kilométer csak a gyerekeknek okozhatna gondokat de ők ezt a túrát nap mint nap  még csak egy jó testedzésnek tartják
Az ünnepségen részt vett Dr. Bartóki László, Békés Megye Képviselő-testületének alelnöke,és  Dr Perjési Klára Kistérségi elnök-Gyula város polgármestere.
A beruházás teljes összege 69 millió 805 ezer forint volt, ebből a megyei területfejlesztési tanácstól, valamint a regionális fejlesztési tanácstól kapott összeg több mint 48 millió forintot tesz ki- mondta Pluhár László polgármester, Az összesen 267 négyzetméteres építmény — melyből 192 négyzetméter az éttermi rész területe — rendelkezik melegítő konyhával, WC-blokkal, beleértendő a tolókocsis WC-t is. Ezen kívül a kor igényeinek megfelelően akadálymentes bejárattal, mosóhelyiséggel és személyzeti étkezővel is ellátták az épületet.
arlan

„1848. március 15.”
Az „1848. március 15”-i ünnepség a hideg időjárás miatt a művelődési központ nagytermében indult. A közel 200 fős közönség számára színvonalas műsort nyújtott a Talentum Művészeti Iskola nyújtott színvonalas műsort . Előadásukban dalokkat és versekkel elevenítették fel a ’48-as eseményeket. Ezt követően Pluhár László polgármester köszöntötte az egybegyűlteket, majd miután elmondta ünnepi beszédét minden jelenlévőt meginvitált a ’48-as emlékműhőz, hogy elhelyezhessék koszorúikat.
Idézet az Ünnepi beszédből:
Kedves Polgártársak, Hölgyeim és Uraim, Tisztelt ünneplő közönség! „1848  szeptember 11-én -jó terroristához méltóan - Jellasics betört országunkba, hogy tönkretegye vérrel szerzett szabadságunkat .Ez, ahogyan az iskolában is megtanultuk, nem sikerült neki, sőt szégyenletes futásnakeredt.”
Kedves Barátaim! „A Jellasics szobor említésével két dologra szeretnék rámutatni. Az egyik a remény örökkévalósága. A másik pedig az egymás mellett élő nemzetek, népek összeforró múltja és jövője. „ A remény hal meg utoljára" - szoktuk mondani. Hogy ez mennyire igaz, az abból is látszik, hogy március közepén minden évben újra meg újra feltűzzük a kokárdát, a nemzeti színű szalagból készített bokrétánkat . Pedig a forradalomnak már vége, a  harcot  a csatamezőn elvesztettük. És mégis, évről évre átgondoljuk elődeink tetteit. A forradalom minden évben újra megszületik a szívünkben  …. „ A szabadságot az alkotni képes, a közös célokért tenni tudó és tenni akaró egyének teremtették meg. A polgári forradalom lehetőségét az egyes emberek összefogása vívta ki. ….”A nemzet összetartozásának tudata 1848 óta a leggazdagabb erkölcsi, szellemi és érzelmi erőforrásunk. Ezáltal válnak érvényessé Petőfi szavai: „Bárkié a dicsőség, a hazáé a haszon!" Ezért március idusa jelképezi számunkra azt a reményt, hogy minden zsarnokság megroppantható, ha közösen akarjuk. Költők és diákok, iparosok és polgárok elkergethetik a Jellasicsok seregét, ha erős bennük ez a remény, a szabad jövő reménye. Ezért, amikor feltűzzük a kokárdát, akkor ezt büszkeséggel tesszük. Nem magunkra vagyunk büszkék, hanem magyarságunkra, hazaszeretetünkre és azokra az őseinkre, akik szembe mertek szállni az elnyomó rendszerrel. Mert amikor feltűzzük a kokárdát, akkor ezt nem csak büszkeséggel tesszük, hanem erős reménysugárral is a szívünkben. ….”Amikor kokárdát tűzök a gyermekeim ruhájára, és elmondom nekik, hogy ezt most viselni kell, akkor azt remélem, hogy bennük is tovább él egy kicsi a forradalom lángjából. Kedves Barátaim! „Múlton nyugszik a jelen, s azon a jövendő" - mondta Széchenyi. Ezért is fontos, hogy tisztában legyünk múltunkkal és tanuljunk belőle. ….”.Mert múlton nyugszik a jelen - ahogy Széchenyi mondta; bizony az egyesült Európában sem lehet megfelelő képviselete az elkülönülő nemzetiségeknek . Egységesen és meghatározó erővel csak egy nemzet léphet fel. ….Közös a haza és a nemzet, amelyhez tartozunk. Ebben rejlik a mi erőnk, hazánk, nemzetünk ereje, és ebből fakad hazaszeretetünk .  Kedves ünneplő Elekiek! …..”Ha erősen él bennünk egy szebb, szabadabb jövő reménye, és képesek vagyunk együtt, egymásra támaszkodva nekirugaszkodni a megvalósításnak, méltók lehetünk, méltók leszünk 1848 örökségéhez. Ebben segít minket minden évben újra meg újra a megemlékezés a szabadságharcra, március 15-ére és annak hőseire ….”
Tisztelt Hölgyeim és Uraim! ….Kívánom magunknak, hogy beteljesedjenek rajtunk Vörösmarty Előszavának nyitó sorai: „Midőn ezt írtam, tiszta volt az ég. Zöld ág virított a föld ormain. Munkában élt az ember mint hangya: Küzdött a kéz, a szellem működött, Lángolt a gondos ész, szív remélt S a béke izzadt homlokát törölvén meghozni készült a legszebb jutalmat, az ember üdvöt, melyért fáradott."Köszönöm megtisztelő figyelmüket!

Még egyszer a "Cigánybálról"!
A lap olvasói megszokták, hogy a rendőrségi híreket általában az újság tudósítói szokták elkészíteni, most azonban több okból is szeretném én megosztani a történéseket és a véleményemet a történésekkel kapcsolatban a Tisztelt olvasókkal.
Ami február hónapban az első számú "rendőrségi" hír volt az a 18-án megtartott hagyományosnak most nem nevezhető "Cigánybál" volt.  A korai évektől eltérően az idén jóval több szórakozni vágyó jelent meg a művelődési házban. Volt itt minden: zene, gyerekek, egy kis kampány is, és ami a legfontosabb jó hangulat. A bálra azonban nem csak a szórakozás kedvéért jöttek el a fiatalok, hanem már előre készülve egy kis "balhéért" is. Az, hogy készültek több dolgon keresztül is tettek érthető, pl. A vipera és a baseball ütő nem igazán báli kellék! Aztán eljött a 23 óra 30 perc és alapvetően már mindegy, hogy mi okból de elkezdődött az "össztánc"! A résztvevők bizonyára már ismeretesek az olvasók előtt, így ezzel nem kívánok foglalkozni, csoportos garázdaság és súlyos testi sértés miatt folyik a rendőrségi eljárás. Ami azonban elgondolkodtató, az az elvakult agresszió amely országos viszonylatban és sajnos Eleken is egyre inkább jellemzővé válik. Általános társadalmi jelenség, nevelési hiba, és kereshetnénk még az okokat, azonban sokkal fontosabb, hogy felelősséggel megszüntessünk minden lehetséges okot, a szülő, a nevelő, a barát az edző a rendőr és mindenki, aki valamilyen módon csak tehet ezért. Könnyű most még a helyzet, hiszen visszatérően mindig azokkal a fiatalokkal van a gond, akik most készültek a "nyitótáncra". A bosszú bosszút szül és természetesen rendőrségi eljárások sorát, amelyeket a kor előre haladtával gondolunk csak át és bánunk meg. Apropó kor. Nosztalgiázzunk egy kicsit és gondoljunk vissza a "mi" báljainkra. Akkor is voltak vitézkedések általában lányok kegyeiért, de nem előre keresve a bajt, és ha valaki a földre került nem rugdaltuk tovább a már magatehetetlen embert.
Soraimmal szerettem volna azok értelmére hatni, akik esetleg a sorok között magukra ismertek, hogy ők is legyenek újra békés kisvárosunk "békés" állampolgárai. A bálon végrehajtott rendőri intézkedésekkel kapcsolatban a lefolytatott vizsgálat hiányosságot nem tárt fel, bár ennek ellenére készült egy feljelentés mely vizsgálata folyamatban van. Záró mondatomban szeretném hangsúlyozni, hogy bár kampány időszak van, de a 18-án este történteknek semmi köze a politikához még akkor sem, ha egyik vagy másik oldalról egyesek másként kommentálják is.  
Kis Tibor r. alezredes

Köszöntjük Őket, a legszebbeket, a Nőket
Március 8. Nemzetközi Nőnap. A világon mindenütt ilyenkor a férfiak egy szál virággal kedveskednek a Nőknek. Az Eleki Románokért Egyesület így ünnepelt: A Kisebbségi Önkormányzat Székházában, mintegy 40 fő vett részt. A hölgyeket az elnök Úr. Dr. Szelezsán János köszöntötte. Vá salut cu mare dragoste. Bine ati venit
Nagy szeretettel köszöntöm, megjelent kedves vendégeinket. Életünkbe mindig fontos szerepet játszik a Nő. Nélkülük nincs élet. Nemcsak adják az életet, hanem fenntartják és éltetik azt. A szebbik nem, nem csak ezen a napon, az esztendő valamennyi napján szeretetre, gyengédségre vágyik. Ez rajtunk férfiakon is múlik. A hölgyek köszöntését Thúróczy András alpolgármester úr, így folytatta: A gyenge nők, megijednek egy póktól, egy kisegér láttán hatalmasat sikítanak. De anya tigrisként küzdenek, a világmindenséggel szembe szállnak szeretteikért. A hétköznapi életünkben Ők cipelik a nagyobb terhet. Mi férfiak legalább ezen a napon ne feledkezzünk meg róluk, legyünk egy picit kedvesebbek, adjunk részükre egy- egy szál virágot. Az ünnepelteket forró tea, sütemény, kellemes zene fogadta. Megható szép dal szólt románul: a nőkről, a szeretetről, szerelemről, családról, békességről. Valamennyi, hölgy tiszteletünk jeléül egy-egy cserepes virágot kapott. Hölgyeim! Erőben, egészségben ragyogjanak sokáig körülöttünk.
Hotya Péter

Seres Sándor, ortodox parókussal beszélgettünk…
Lantos Mihályné: - Dumnezeu ’ne ierte! - Seres Úr! Hogyan tudná értékelni a 2005-ös évet?  Mi az amit szívesen megemlítene?
Seres Sándor: - A 2005-ös évet összességében jónak, pozitívnak értékelem. Egyházunk a hitélet területén talán kevésbé volt eredményes, mint a gazdasági területen. L. M.: - Hogy alakult a templomba járók száma? S. S.: - Keresztény tagjaink elöregedésével, elhalálozásával az aktív hitéletet élők száma csökken. Ez évben úgy tapasztalom, hogy ez a szám stagnál. Esketés, keresztelés 2005. évben nem volt. Örömmel töltött el, hogy a mostani téli ünnepeken szép számmal vettek részt az istentiszteleteken a fiatalok is. 2006-ban volt egy keresztelés is már. L. M.: - Hogyan foglalkoznak a gyerekekkel? S. S.: - Az egyház elkötelezett a gyermekekkel való foglalkozás mellett. Ezelőtt a román iskolában hetente egyszer tartott foglalkozást, az utolsó 1,5 - 2 évben nem tart, mert úgy tapasztalta, hogy nincs rá igény. Ritkán 1-2 gyerek eljön az istentiszteletre. 
L. M.: - Honnan kapnak segítséget? S. S. : - Egyházunk működéséhez az Eleki Román Kisebbségi Önkormányzat járul hozzá, rendszeresen minden évben egy bizonyos pénzösszeggel. Az egyház vezetősége reméli, hogy ezt a támogatást a jövőben is meg fogja kapni a Román Kisebbségi Önkormányzattól, hiszen más segítséget, támogatást nem kap az egyház. L. M. : - Hetente Eleken hányszor található meg a parókus úr? S. S.:- Hetente egyszer, legfeljebb kétszer vagyok található, de a gondnok minden nap megtalálható, leginkább a délelőtti órákban. L. M.: - Milyen tervei vannak a 2006-os évben? S. S.: - 2005 évben egyházunknál a következő fejlesztések történtek: a kápolnánál a régi villanyhálózat felújítása -  az istentisztelet termében a padozat felújítása egy bizonyos részen tetőjavítást végeztünk, így megszűnt a beázás a parókia egy szobáját megrenováltuk új utcai nagykaput csináltunk, ami jelentős pénzösszegbe került a kápolna udvarába díszkerítést csináltunk vettünk 12 db új széket és egy asztalt a temetőkertben is kigazdálkodtunk egy kis fejlesztést, felújítottuk a  haranglábat, mely 1923-ban készült a görögkeleti hívek adományából (ez olvasható a harangfeliraton).
Megemlíti az egyházi és temetői gondnok áldozatos munkáját,  Elek Város Önkormányzatának segítségét mely révén a temető mindenki megelégedésére szolgál.. Sok tennivaló van még, mihez kéri Istennek segítségét. 2006-ban egy kápolna-harangot szeretnénk beszerezni, mert évek óta hiányzó kellék az istentiszteletek alkalmazásánál. A lehetőségekhez mérten valamilyen segítséggel vagy megvásárolni, öntetni, vagy Romániából hozatni kell egy 50 kg-os bronzharangot. Szeretnénk a parókia bejáratától a kápolna bejáratáig a régi járdát díszburkolatra cserélni. L. M.: - Mit kíván tenni, hogy a viszonylag nagy létszámú románság aktívabb szerepet játsszon a hitéletben? S. S. : - Személyes kontaktust kell kialakítani a hívőkkel. L. M.: - Mit kíván a 2006-os évre az eleki hívőknek és lakosoknak? S. S.: - Az Eleken élő anyaszentegyházunk minden hívőjének kívánom, hogy a Bethlehenben megszületett Krisztus Üdvözítőnk békéje és áldása és a kegyelem Istene legyen tiveletek, mindnyájatokkal, és adjon kegyelemmel teljes boldog új évet. L. M.: - Köszönöm a beszélgetést és kívánom, hogy terveik váljanak valóra. 
Lantos Mihályné

Társastánc Tanfolyam „Záróvizsga”
Előző év decemberében indult meg a társastánc tanfolyam a Reibel Mihály Művelődési Központ keretein belül. A tanfolyam vezetői a gyulai Kállai János és Kállai Lili táncoktatók. A heti egy alkalommal megtartott foglalkozásokon az általános iskolás diákoktól a felnőttekig szinte minden korosztály képviselteti magát. A tanfolyam legfőbb célja, hogy minél szélesebb réteggel megismertesse, és ez által megszerettesse a táncművészet csodáit. Március 3-án, ünnepélyes keretek között került sor a kezdő tánccsoport vizsgájára. Az est folyamán a vizsgázók mellett gyulai vendégtáncosok is bemutatkoztak, valamint fellépett a művelődési központ aerobic csoportja is. A fellépőket a vártnál is nagyobb nézőközönség fogadta, kiknek körében a legnagyobb tetszést a Kállai János és Lili által előadott táncbemutató aratta. Árgyelán György, a művelődési központ igazgatója elmondta, reméli, hogy ezzel a színvonalas vizsgabemutatóval többen kedvet kapnak a tánchoz és beiratkoznak a március végén induló újabb tanfolyamra.  
Árgyelán Erzsébet

Szabó Katalin Zsófia: Erdély

Megszülettél, koraszülött gyermek,
itt, a léted erőszakkal termett.
Hisz elvettek édesanyádtól, szép Magyarországtól.

Kínban vergődő anyátlan árva,
könnyes szemmel néztél a világba.
Nem volt, ki az arcod törlé, a bölcs Magyarország.

Lázas kamasz, egyre ordítottál,
mert árván felnőni Neked is fáj.
Nem volt, ki Téged vigasztala, a víg Magyarország.

Most már nem reszketsz, ajkad néma lett,
felnőttél, komolyan, bölcsen merengsz…
Még  fáj  ősöd sebe,  ki a  tűrő  Magyarország.

Egyszer nem merengsz a sorson tovább,
a szíved is csendben pihen, megáll…
S szemfödelet tesz Rád, ki halott, nagy Magyarország.

Farsangolás a Dr. Mester György Általános Iskolában
A Vízkereszttől Hamvazó szerdáig terjedő időszak a farsangi időszak. Ekkor lehet vidámságokon részt venni, táncmulatságokat, bálakat szervezni. Így történt ez a Dr. Mester György Általános Iskolában is, ahol a diákoknak megrendezték a farsangi jelmezek felvonulását és az azt követő bált. Az alsósok farsangja február 22-ére esett, melyet a 3. évfolyam szervezett. A felsősöké másnap február 23-án zajlott le.Az alsós tanulók rendezvényét Gera Krisztina tanárnő vezényelte le, aki szintén jelmezt öltött. Érdekessége volt a rendezvénynek az, hogy jelmezversenyen vettek részt az 1.-4. évfolyamos tanulók. Külön felkért zsűri értékelte - nagy odafigyeléssel- az ötletes és színes, bohókás jelmezeket. A legötletesebbek ajándékot kaptak. Az alsósok kedves műsorral is készültek:          Törzsök Ildikó betanításával aerobik bemutatóra került sor. Ezután a 3. a. osztály tanulói a „Rómeó és Júlia” c. népszerű musical dallamára táncbemutatót produkáltak. Betanítójuk: Gera Krisztina és Lupné Soós Tünde voltak. Természetesen az alsósok mellett a felsősök sem akartak lemaradni. Ők is jelmezt öltöttek. Itt az az osztály győzött ahol a legtöbben öltöztek fel. Győztes a 7. b. osztály lett, ahol mindenki beöltözött, még az osztályfőnök Dézsiné Németh Ilona is. Az Abba együttes népszerű „Money, money” c. számára vonultak fel, természetesen pénz-jelmezbe öltözve. Mellettük győztes lett még az 5. b. és a 6. b. osztály is. Nyereményük 1-1 torta volt. Ez alkalommal sem maradt el a műsor. Szintén aerobik bemutató volt, és ezt követően a két, ballagás előtt álló 8. osztály tanulói is táncoltak. A 8. a.- sok cowboy- nak öltözve táncoltak. A táncokat Nagyné Nádor Gabriella és Lukácsné Kohut Anna tanárnők tanították be. A 8.b. osztály is kitett magáért. Ők a „Honey” betétdalára ropták a táncukat, egyforma pólóban, melyet Brindás Györgyné tanárnő tanított be a tanulóknak. Minden résztvevő a színvonalas előadásért igazgatói dicséretben részesült. A jó zenéről Zsidó Zoltán és segítője Lovas Róbert gondoskodott. A rendezvények színvonalát emelték a támogatók adományai: köszönet Thuróczy András alpolgármester úrnak, Duma Annamáriának, a Flamingó üzletháznak, a Rado-comp szaküzletnek, Ferenczi Zoltánnak, a Baby Bellának, a Lányok- Asszonyok Egyesületének. Külön köszönet a belépőjegyeket és tombolajegyeket áruló  szülőknek, valamint a sok finom sütit és szendvicset készítő gyors kezeknek. Végül tiszteletteljes köszönet Pluhár László polgármester úrnak és Elek Város Önkormányzatának azért, hogy mindkét farsangon résztvevő és táncoló gyerekeknek „Kindertojást” ajándékoztak. 
Nádor Mária

Nemzetközi kapcsolatok
2006. április 27-28-án az eleki középiskola meghívására városunkba érkeznek a testvérintézményekből /iskolánként 20 diák, 10 tanár, illetve egy kisebb francia delegáció is/, vagyis Nagykaposról /Szlovákia/, Borossebesről, Facsádról, Turnu-Severinből /Románia/, illetve Tulle-Naves-ből /Franciaország/. A Radványi György Középiskola erre a fontos eseményre is tartalmas programokkal készül, hisz a tervek szerint a vendégek nem csak Elekkel és környékével ismerkednének meg, hanem pl. a gyulai várral, a szegedi
színházzal is, de lennének sport programok is. Az elképzelések szerint mindig valamelyik iskola látná vendégül a többit. Ez a rendezvény is azt bizonyítja, hogy a középiskola nemzetközi kapcsolatai nagyon is intenzívek!
Rapajkó Tibor

Hírek a Román Iskolából
Ott jártamkor nagy csendesség fogadott, mert tanítási szünet volt, de Nisu Cornel igazgató úr az irodában szeretettel fogadott és Tőle tudtam meg az alábbi információkat:
-  február 23-án rendezték meg az iskolai farsangot. Jelmezversenyen vettek részt a tanulók az iskola tantermében. A 3 legötletesebb jelmezest tortajutalom várta, melyet Duma Annamária ajánlott fel az iskolának.
- február 24-én az 5. és a 6. osztályos tanulók farsangi labdarugó kupán vettek részt   Lökösházán. A sportcsarnokban megrendezett megmérettetésen az eleki csapat az 5. helyen végzett, az induló 10 csapatból.
 - március 3-án a 6.-7.-8. osztályos tanulók a Radványi György Középiskolától bérelt kisbusszal Pocsajra (Hajdú- Bihar megye) utaztak, igazgató úr kíséretében. ”Tanaszi János”-ról elnevezett labdarugó kupát az Ő emlékére szervezték (aki a Román Országos Önkormányzat alelnöke volt.) A rendező szervek ezt a kupát hagyománnyá akarják fejleszteni.- március 14-én volt az iskolai ünnepség, melyet a szabadságharc és forradalom tiszteletére szerveztek. A tornateremben megtartott rendezvényen Somogyi Ferencné tanárnő beszélt az ünnep jelentőségéről, Őt követően műsor volt: a tanulók énekeket, verseket, prózajeleneteket adtak elő, melyeket Papp János és Dobrotka Adrienn tanárok tanítottak be a diákoknak. Minden résztvevő ruháját nemzetiszínű kokárda díszítette. Igazgató úr külön kiemelte, hogy a március 15-én megrendezett városi ünnepségen az összes pedagógus részt vett és letették koszorújukat is a 48-as emlékhelynél.
- március 21-ére, 15 órára meghívást kaptak azok a szülők, akiknek elsőosztályos lesz a  gyermekük. Az iskola igazgatója, tanárai részletes tájékoztatást adtak az iskolairól az érdeklődő szülőknek.
Nádor Mária

Testületi ülésekről
Elek város képviselő-testülete 2006. február 15-én tartotta soros ülését. A város polgármestere, Pluhár László köszöntötte a megjelent képviselőket és a meghívottakat. A jegyzőkönyv hitelesítésére Bágy György és Klemm István képviselőket javasolta, akiket a testület egyhangúan elfogadott. A polgármester a lejárt idejű határozatokat ismertette, majd elmondta, hogy a piac felújítására benyújtott pályázat nyert. Tájékoztatta a hallgatóságot arról is, hogy az OROSCOM a képviselő-testület hozzájárulása ellenére beadta a pályázatot. Az állati hulladék elhelyezésével kapcsolatos pályázat is benyújtásra került a kistérség részéről amelyhez szintén nem kívánt csatlakozni a képviselő-testület. Elek Város részéről kötelezettség vállalás nem történt. Ez után Pluhár László javaslatot tett a napirendi pontokra. Klemm István ügyrendi kérdésekben kért tájékoztatást. Turóczy András javasolta, hogy a napirendi pontokról egyenként szavazzanak. Nánási Mihály név szerinti szavazást kért. A képviselő testület elfogadta a javaslatot és szavazott. A szavazás eredményeként a napirendek a következőképpen alakultak.
1. Az önkormányzat 2006. évi költségvetéséről szóló rendelet felülvizsgálata
2. A 2004. évi beszámoló felülvizsgálat miatti pénzeszköz elvonás
3. A 2005. évi intézmény finanszírozás év végi elszámolása
4. Előirányzat módosítási kérelem
5. Alapító okiratok módosítása
6. A Dr. Mester György Általános Iskola intézmény vezetői megbízatása
7. Köztisztviselői teljesítmény követelmények alapját képező célok meghatározása
8. Rendeletmódosítások
9. A 2006. évi parlamenti választások lebonyolításának helyi programja
10. Egyebek, bejelentések
11. Zárt ülés
A hozzászólásokban elhangzott: - Az elekiek VIII. világtalálkozójáról tájékoztató - Többen kifogásolták a költségvetés tárgyalásának időpontját - A 2006. évi költségvetésről szóló rendelet megtárgyalása során több kérdés merült fel. - Klemm István 15 kérdést vett fel az ügyrendi Bizottság nevében, amelyet Dr. Kerekes Éva jegyzőasszony megválaszolt. - Kifogásolták a Román Általános Iskola pályázat útján történő finanszírozását, mivel ezt csak hitel terhére lehet beállítani. - Megkérdőjelezték a 40 millió Ft-os összeg hitel felvételének szükségességét, amely „padlóra” vinné az önkormányzatot. Kérték, hogy a világtalálkozóra készítsenek külön költségvetést. - A kisebbségi önkormányzatok költségeit újra kell gondolni.
- A hiány pótlására Nánási Mihály javasolta, hogy a tiszteletdíjakat egy tollvonással szüntessék meg.
- Felmerült a kérdés a vasúton túli utak építésénél, mennyi volt a pályázat útján nyert összeg. Volt- e vagy nem volt.
- Az intézmények vezetői nyilatkozata szerint a betervezett összegek reálisak (magyar, román iskola).
- Rédei Zoltán erős hangon kritizálta a költségvetést- és a hivatal munkáját. Úgy látta, hogy szakmai és létszámgondok miatt javítani kell a minőségen, mert ha ez nem történik meg további problémákat vet fel.
- Dr Kerekes Éva abban igazat adott a képviselő úrnak, hogy a konzekvenciákat le kell vonni.
- Szóba került a Városüzemeltetési és Karbantartó Szolgálat költségvetése is.
- Határozatot hoztak a dologi kiadások elvonásáról.
- Meghatározták az intézmények finanszírozási beadványát.
- Módosították az Alapító okiratokat.
- Jóváhagyták a kiírt pályázatot az általános iskola igazgatói állásra.
- Ezután rendeletmódosítások következtek, majd a választásokon résztvevők (bizottságok) tagjairól döntöttek.
- A bejelentések és egyebek, érdekességek Sport Faház üzemeltetésre kiírt pályázat.
- 400 Kv-os távvezeték építése.
- Közútkezelő Kht. Tájékoztatója a gyalogosátkelő létesítésével kapcsolatban.
- Sallai utca útépítési kérelme.
- A piac felújítási pályázat közbeszerzési eljárásának lefolytatása.
- DAREF alapító okirat elfogadása.
- 2006. március 3.-án ismét tárgyalt a képviselő-testület.
- A jegyzőkönyvet hitelesítette Niedermayer Ernő és Drágos József.
Napirendként szerepelt:
A helyi piac felújításával kapcsolatos ajánlati felhívás megtárgyalása. A legnagyobb vitát a beruházó személyisége és a pályázat váltotta ki. - Többen javasolták, hogy eleki vállalkozók végezzék a munkát, hiszen akkor több embernek tudnának munkát adni. A képviselő-testület 68/2006 (III.3.) határozata szerint Elek Város Képviselő-testülete kinyilvánítja szándékát, hogy az AVOP 3.2.23 helyi piacok és felvásárlóhelyek felújítása, átalakítása, bővítése és újak létrehozása c projektet meg kívánja valósítani. A fővállalkozónak az alkalmassági követelményeknek meg kell felelnie. A képviselő-testület március 14.-i ülésén végre elfogadta, az előterjesztett költségvetést. Csupán 2 képviselő szavazott nemmel – Gál Attila és Rédei Zoltán. Sajnos, simán most sem mentek a dolgok – számos beszámoló, meg ne értés tarkította az ülés hangulatát.
Lantos Mihályné

Elfogadták a középiskola költségvetését
A megyei közgyűlés 2006. február 3-án elfogadta a Radványi György Középiskola költségvetését.. A középfokú oktatási intézmény pénzügyi
helyzete nagyon jónak mondható, hisz pl. a tavalyi évben a működéshez szükséges 330 millió forinthoz az iskola 100 millió forintnyi saját bevétellel járult hozzá. /Nem sok ilyen példa van Békés megyében!/
  A bevételek sok mindenre lehetőséget adnak, így már elkészült a sportcsarnok
terve, tovább bővülhet az iskola könyvtári állománya, de folyamatban van egy laboratórium létesítése is, ahol a térségben itt lehetővé válik az, hogy pl.
különböző, mezőgazdasághoz köthető vizsgálatokat elvégezhessenek, hisz az iskola tulajdonát képezi egy, több millió forintnyi értékű úgynevezett
atomabszorpciós készülék is, amivel ki lehet mutatni pl. egy termékben a különböző elemeket. /Az eleki önkormányzat biztosította a működéshez szükséges helyiséget, ami mindenképpen köszönetet érdemel!/    
  Mellesleg megemlíthető az is, hogy a középiskola nem régen pályázaton 60 millió forintot nyert az Oktatási Minisztériumtól, mely összeget a szakoktatásra tudják fordítani /szakáganként 10-10 millió/!
  Zámbó András, a középiskola igazgatója elmondta azt is, hogy az idén Eleken
lesz /április 23-26./ a vadásztanulók országos versenye is, amikor is az ország hat, ilyen profilú iskolája fogja képviselni magát, ami nagy megtiszteltetésnek számít, mert ilyen megmérettetésre még nem került sor városunkban.
Rapajkó Tibor

10 év az éneklés szárnyán…
„Mindenik embernek a lelkében dal van, 
 És saját lelkét hallja minden dalban,
 És akinek szép a lelkében  az ének,
 Az hallja a más énekét is szépnek.”
Babits Mihály szép gondolataival szeretném bevezetni mondanivalómat. Évfordulót ünnepeltünk, az eleki Nyugdíjas Énekkar 10 éves működését. 
Személyem is kötődik az évfordulóhoz. Soha nem felejtem el azt a napot: 1996 március 15-ét írtunk, amikor Hurguly Miska bácsi és Tóthné Margit néni megkerestek, vállaljam el az énekcsoportjuk vezetését. Ebben az időben a művelődési ház vezetését is elláttam, a könyvtár vezetése mellett. Rengetek feladatom volt ekkor, de a zene iránti szeretetem és tiszteletem belül azt súgta: vállald el! Így lettem én az első összefogója ennek a lelkes, szorgalmas, összetartó csapatnak. A nehézségek ellenére is boldog vagyok, mert ma is együtt vannak, énekelnek elsősorban a saját örömükre és ezt az örömöt adják tovább az őket hallgatóknak. Amatőr vezetőjük voltam, engem váltott Törzsök Atilla tanár úr, aki már több éves gyakorlattal és hozzáértéssel vezette a kórust. (Sajnos ő már eltávozott az égi mezőkre.) Az irányítása alatt hatalmas javulás állt be a kórus fejlődésében. Aradi Zsolt tanár úr a jelenlegi kórusvezető. Csak elismeréssel tudok nyilatkozni az Ő munkájáról is. Bár Ő, elmondása szerint, sokat tanult az idős, lelkes emberektől. Irányítása alatt elérte azt is, hogy a kórus több szólamban is énekel, és idegen nyelven is. Az évforduló jelentőségét Nedreu Dávidné, az Idősek Otthona vezetője méltatta, aki egyben a Nyugdíjas Egyesület Elnöke is. Az ünnepség alatt díszes okleveleket kaptak az alapító tagok (a férfi tagok egy-egy üveg bort is a  polgármester úrtól) és azok is, akik nemrégen énekelnek. Számomra a legmeghatóbb jelenet az volt, amikor egy-egy gyertya meggyújtásával tisztelegtünk a már eltávozott kórustagok előtt. A rendezvény éppen március 15-re esett, ezért az énekkar ünneplése mellett, köszöntötték a hölgyeket, és ünnepeltük március 15-ét is. A hármas ünnep vendégeit Brindás Barnabás tanuló trombitajátéka után, az intézmény vezetője köszöntötte:   Pluhár László polgármester urat, Ő mondta az ünnepi köszöntőt, Thuróczy András alpolgármester urat, aki a NŐKET köszöntötte kis faliképpel megajándékozva őket, Pelle László urat, aki egy-egy szál szegfűvel üdvözölte az ünnepelteket. Külön köszöntötte a vezetőnő, Dr. Szelezsán János a R.K.Ö. elnökét és Árgyelán György urat a Művelődési Központ igazgatóját. Az ő érdeme a dekoratív oklevelek elkészítése, és polgármester úrral való átadása és az is, hogy hetente ingyen biztosítja a kórus próbáját. Az ünnepelteket pezsgővel köszöntötte. A köszöntök, egyéni üdvözlések (dalok, versek) után a délután csúcsa volt a nagyon finom pörkölt felszolgálása. A főzés nagymestere, Ottlakánné Piroska méltó elismerést érdemel a finom ízekért. Aki Őt felvezette és az ételt is bemutatta, Balázs Imre volt. Imre vőfélyes rigmusaival, vicces mondókáival megnevettette a résztvevőket. És még mindig nincs vége: ezután érkezett a hatalmas ünnepi torta, melynek elkészítése a Korall-cukrászda mesterének érdeme. Mindenkinek jutott az édes falatokból. Az estébe nyúló rendezvény szervezéséért  minden elismerés és gratuláció Nedreu Dávidné Marikának és lelkes, szorgalmas, mindenre odafigyelő csapatának. Minden meghívott vendég hozott valamit, ezzel hozzájárultak a nap sikeréhez. A ritmusos, ropogó zenére, melyet Házse Tibor szolgáltatott, azonnal táncraperdültek a mulatni szeretők és magukhoz hívták a meghívott vendégeket is. A rendezvény zárása a tombolahúzás volt, melyet Horányiné Margit néni vezényelt le, nagyon ügyesen. Úgy hiszem nagyon sokan nyertünk. Bár szűkösen fértünk el, de az intézményvezető gondolt a bentlakókra is, hogy Ők se maradjanak ki az ünneplésből. Ezért külön elismerés Neki, és még egyszer az egész szép délutánért. 
Nádor Mária

Önök írták
Köszönjük a szerkesztőségbe küldött leveleiket, ezeket változatlan formában leközöljük, amennyiben nem tartalmaznak obszcén vagy személyiségi jogot sértő kijelentéseket és állításokat. Természetesen az itt leírt vélemény nem a szerkesztőség véleménye, a felelősséget a levél szerzője vállalja. Egy alkalommal lehetőséget biztosítunk az eltérő vélemény megjelentetésére, viszont nem szeretnénk hosszúra nyúló vitát e lap hasábjain előidézni.
(A szerkesztő)

„Szívemből egy darabot

Szívemből egy darabot, legdrágább kincsemet
Kisfiamat, veszítettem el, nem régen
Nincs nap, hogy ne hulljanak könnyeim, Ő érte
Hiányzik nagyon, örökké szeretem,
Szőke hajára, kék szemére emlékezve
Angyalkát vittem ki sírkövére
Neki beszélek, őt simogatom, kisfiam helyett
    
Döbbenten vettem észre, az angyalkát valaki elvitte
Téged, kérdezlek ezerszer
Mond az angyalkával Te, mit kezdesz?
Nem égeti szemed, szíved?
Csak tudd! Vesd, jól az eszedbe!
Szívemből egy darabot, legdrágább kincsem
Kisfiam utolsó ajándékát vitted el.

Egy gyászoló édesanya...”

Jeles napok márciusban
Március 12. – Gergely napja
A gergelyjárás az iskolás gyermekek köszöntő, adománygyűjtő, eredetileg többszereplős, színjátékszerű játéka. A nap ünneplését  IV.Gergely pápa rendelte el 830-ban. A gergelyjárás kezdete a középkorra vezethető vissza, amikor a szegény tanulók kéregettek, ezzel teremtették elő tanulásuk anyagi alapjait. Gergely napjához időjárás- és termésjóslás is kapcsolódott. E nap jól ismert szólása: Megrázza még szakállát Gergely, vagyis előfordul, hogy e napon havazik.
Március 15. – Nemzeti ünnep.
Az 1848-49-es forradalom és szabadságharc kezdőnapjára emlékezünk. Ezt a napot hivatalosan 1927-ben nyilvánították nemzeti ünneppé.
Március 18. – Sándor napja
Sándor kedvelt névünnep. Ezt a napot a bukovinai magyarok a zab és árpa vetőnapjának tartották. Jól ismert időjárási regula:Weörös Sándor köszöntője:
„Sándor napján megszakad a tél, József napján eltűnik a szél.
Zsákban Benedek hoz majd meleget, Nincs több fázás, boldog aki él.”
Március 19. – József napja
A gyermek Jézus gondviselőjének, a názáreti ácsnak, Józsefnek az ünnepe. A három jeles nap közül ( Sándor, József, Benedek) szokásokban a leggazdagabb József napja, a tavasz első napjának ünnepe. A hagyomány szerint ezen a napon megszólalnak a madarak, mert „Szent József  kiosztotta nekik a sípot”.Az alföldön úgy vélik, ha szivárvány látható, a széles sárga sáv jó búzatermést, a széles piros sáv pedig bő bortermést ígér, József napkor kell elkezdeni  a szántást, mert akkor jó termés várható. Ezen a napon érkeznek a fecskék.
Március 21. – Benedek napja
A bencés rendet alapító Szent Benedek ünnepe. Ezen a napon zsírt és fokhagymát szenteltek, amelynek gyógyító erőt tulajdonítottak. A székelyek úgy vélték, ha ezen a napon dörög az ég, akkor száraz lesz a nyár.
Március 25. – Gyümölcsoltó Boldogasszony napja
A katolikus egyház hagyománya e naphoz köti az Angyali Üdvözletet, Jézus Szentlélektől való fogantatásának napját. Ezt a napot a fák oltására, szemzésére tartják alkalmasnak.
Közismert e nap regulája:
„Gyümölcsoltó hidege,
Téli hónapnak megölője.” 
Nádor Mária

PORTRÉ egy fiatal tehetségről
Újabb tehetségre bukkantunk Eleken. Akiről az újságban olvashatnak, sokirányú érdeklődésű, nagyon jó nyelvérzékkel megáldott, és  még  csak 8. osztályos tanuló. Neve: Bellon Balázs, aki a Dr. Mester György Általános Iskola 8/b. osztályos tanulója. Osztályfőnöke Brindás Györgyné, aki az évek során megszerettette vele a matematikát és a fizikát. Reál-beállítottságú lévén kedvenc tantárgya még a kémia is. Mindezek mellett már kicsi kora óta érdeklődést mutat a számítástechnika iránt. Ezen a területen sokat tanult Édesapjától és az iskolai órákon Hoffmann Ferenc tanár úrtól. Természetesen ezekből a tantárgyakból versenyeken nagyon szép eredményeket ért el, de főleg a számítástechnika területén. Ez év februárjában 7 modulos ECDL vizsgabizonyítványt is szerzett.
Eredményei:- 5. osztályban:- megyei első hely  - országos 7. hely - 6. osztályban:- megyei 2. hely - 7. osztályban:- megyei 13. hely Nemcsak a reáltárgyakból ért el kimagasló eredményeket, hanem a jó nyelvérzékével is szép sikerekről számolhatunk be. 6 éve tanul angolul. Tanára: Hiesz József, aki már a kezdeteknél észrevette tehetségét. 8. osztálytól tovább képezte magát és angol nyelvvizsga előkészítőre járt Gyulára. A szorgalmas, erőfeszítést követelő tanulás meg is hozta az eredményt számára. Első nekifutásra megszerezte angolból először a középfok A,  majd a középfok B nyelvvizsgákat. Ezen a területen az alábbi eredményei születtek: A békéscsabai Rózsa Ferenc Gimnázium által szervezett versenyen angol nyelvből  - az írásbeli fordulón: a 4. helyezést - a  szóbeli fordulón a 2. helyezést érte el-  összesített eredmény után 4. helyezett lett. Országos Angol Nyelvű verseny: -  iskolai fordulóján az 1. helyet -  a megyei fordulón a 2. helyet érte el. Szívből gratulálunk az eddigi eredményekhez, mely eredményeket a Riha Ilona Alapítvány is elismert. Balázs távlati elképzelései: felvételt szeretne nyerni a Rózsa Ferenc Gimnázium /Békéscsaba/ reál tagozatára, ahol a kedvenc tantárgyait  emelt szinten sajátíthatja el. További célja, hogy angol nyelvből felső fokú nyelvvizsgát szerezzen. Nem csodálkozhatunk azon, hogy a Harry Potter 6. kötetét angolul olvasta el, nem győzve kivárni a magyar nyelvű kiadást. Ősztől az angol mellé csatlakoztatja a német nyelv tanulását is. Bízunk benne, hogy ugyan olyan szép eredményeket ér majd el vele, mint az angol nyelvvel.  Minden ember valamilyen adottsággal jön a világra,de ezt az adottságot tovább kell fejleszteni szorgalommal, sok-sok tanulással, egyéb kívánság lemondásával ahhoz, hogy a tehetség ilyen formában kerüljön napvilágra mint, ahogy azt Balázs esetében láttuk. Kívánjuk tiszta szívből, hogy a jövőbeli összes kívánsága, elképzelése valóra váljon. 
Nádor Mária

Szalagavató 2006
2006. február 24-én a Radványi György Középiskola a városi művelődési  központban tartotta szalagavató ünnepségét. Az idén az ünnepi beszédet  Singer Ferenc igazgatóhelyettes tartotta, aki a következőket emelte ki: Sok fiatal évekkel ezelőtt elkezdett valamit, amit most befejeznek. Szép  ünnepi pillanatoknak vagyunk a részesei, amelyeket remélhetőleg mások is  fognak követni, hisz pl. többen gondolhatják azt is, ha az érettségit meg  tudom csinálni, akkor a főiskolát is el tudom végezni! Ezen évek alatt azonban az iskola is növekedett, hisz lett pl. új nyelvi  labor, könyvtár is. Mára a legelszántabbak maradtak, hisz közben többen  kimaradtak. Az igazgatóhelyettes a beszéde végén fontosnak tartotta azt is 
elmondani, hogy ezért a sikerért a szülőknek is köszönet jár.
Utána következett az ünnepi műsor, elsőként a békéscsabai Pillanat Formáció  adott elő alkalomhoz illő régi és modern dalokat. Ezt követően a középiskola  táncosai keringőztek, ami után a medgyesegyházi tánccsoport látványos  diszkótáncosai következtek, majd pedig szintén a helyiek előadásában  láthattak a jelenlévők eleki román táncokat. Ezek után került sor a szalagok feltűzésére. Az idén négy osztály fog  ballagni /12.a.b., 11.c, 12.c./, az osztályfőnökök pedig a következők: Kiss István, Polgár Betti, Emődi Ágnes, Pelle László. A szalagfeltűzést a 12.c. osztály rövid műsora követte, amiből a legnagyobb 
sikert az aratta, hogy úgy vetítették ki a most ballagók fényképeit, hogy a  mostani és a gyermekkori képeket egymásra épülve lehetett látni! A vendégek megtekinthettek egy rövid kiállítást is, amely a diákok kézműves  munkáit mutatta be. A szalagavatót megtisztelte jelenlétével Elek város  polgármestere, Pluhár László, Tolnai Péter, a megyei Nemzeti és Etnikai  Kisebbségi Bizottság elnöke, illetve Nádor Mária nyugállományú  könyvtárvezető is. 
Rapajkó Tibor